ଅସଲମବିକାଇ

ଅସଲମବିକାଇ ଜଣେ ଭାରତୀୟ ମହିଳା ସଂଗ୍ରାମୀ । ପଣ୍ଡିତାଇ ଅସଲମବିକାଇ ଆମ୍ମାଇୟାର ଭାବରେ ପରିଚିତା ଏହି ସଂଗ୍ରାମୀ ଜଣଙ୍କ ଜଣେ ତାମିଲ ବିଦ୍ୱାନ ଓ ବକ୍ତା ଥିଲେ ଏବଂ ଭାରତୀୟ ଜାତୀୟ କଂଗ୍ରେସ ସହିତ ଜଡ଼ିତ ଥିଲେ ।

 ପ୍ରାରମ୍ଭିକ ଜୀବନ ଓ ଶିକ୍ଷା 
ଅସଲମବିକାଇ ଆମ୍ମାଇୟାର ୧୮୭୫ ମସିହାର ଜୁଲାଇ ୧୬ ତାରିଖରେ ଉତ୍ତର ଆର୍କୋଟ ଜିଲ୍ଲାର ତିରୁକୋଭିଲୁର ଠାରେ ଜନ୍ମଗ୍ରହଣ କରିଥିଲେ । ସେ ମାତ୍ର ୮ ବର୍ଷ ବୟସରେ ବିବାହ କରିଥିଲେ ଏବଂ ୧୧ ବର୍ଷ ବୟସରେ ବିଧବା ହୋଇଥିଲେ । ପ୍ରାରମ୍ଭିକ ବ୍ୟକ୍ତିଗତ ଆହ୍ୱାନ ସତ୍ତ୍ୱେ, ସେ ଘରେ ତାଙ୍କର ଶିକ୍ଷା ଜାରି ରଖିଥିଲେ ଏବଂ ଗୁରୁ ତିରୁବାଦୁତୁରାଇ ଅଧୀନମଙ୍କ ଅଧିନରେ ସେ ତାମିଲ ସାହିତ୍ୟ ଓ ପୁରାଣ ଆଦିର ଅଧ୍ୟୟନ କରିଥିଲେ ।

 ସ୍ୱାଧୀନତା ଆନ୍ଦୋଳନରେ ଯୋଗଦାନ 
ଅସଲମବିକାଇ ଆମ୍ମାଇୟାର ପ୍ରତ୍ୟକ୍ଷ ଭାବରେ ଭାରତୀୟ ସ୍ୱାଧୀନତା ସଂଗ୍ରାମରେ ଯୋଗ ଦେଇଥିଲେ । ୧୭ ସେପ୍ଟେମ୍ବର ୧୯୨୧ରେ ଯେତେବେଳେ ମହାତ୍ମା ଗାନ୍ଧୀ କୁଡ୍ଡାଲୋର ଯାଇଥିଲେ, ସେତେବେଳେ ସେ ଦକ୍ଷିଣ ଆର୍କୋଟ ଜିଲ୍ଲାର ମହିଳା ସଂଗଠନ ତରଫରୁ ଗାନ୍ଧିଜୀଙ୍କୁ ଭେଟିଥିଲେ । ୧୯୨୧, ୧୯୨୪ ଓ ୧୯୨୯ ମସିହାରେ ତିରୁବନ୍ନାମଲାଇରେ ଆୟୋଜିତ ବିଭିନ୍ନ ରାଜନୈତି ତଥା ଧାର୍ମିକ ସଭାରେ ସେ ଅଂଶଗ୍ରହଣ କରିଥିଲେ ଏବଂ ନିଜର ବକ୍ତବ୍ୟ ମଧ୍ୟ ରଖିଥିଲେ । ସେ ଆଇନ ଅମାନ୍ୟ ଆନ୍ଦୋଳନରେ ଭାଗ ନେଇଥିଲେ, ଛୁଆଁଅଛୁଆଁ ଭେଦଭାବର ଉଚ୍ଛେଦ ପାଇଁ କାମ କରିଥିଲେ ଏବଂ ଟୋଡି ସପ୍‌ ବିରୁଦ୍ଧରେ ଆନ୍ଦୋଳନ କରିଥିଲେ । 

 ସାହିତ୍ୟିକ ଅବଦାନ 
କାରାଇକ୍କାଲ ଆମ୍ମାଇୟାରଙ୍କ ପରେ, ଅସଲମବିକାଇ ପ୍ରଥମ ବ୍ୟକ୍ତି ଥିଲେ ଯିଏ ଅନ୍ତଥି ପଟ୍ଟୁ ରଚନା କରିଥିଲେ, ଯାହାକି ଏକ ପ୍ରକାରର କବିତା ଯେଉଁଠାରେ ପୂର୍ବ ପଦର ଶେଷ ଶବ୍ଦକୁ ପରବର୍ତ୍ତୀ ପଦର ପ୍ରଥମ ଶବ୍ଦ ଭାବରେ ବ୍ୟବହାର କରାଯାଏ । ଅସଲମବିକାଇ ଆମ୍ମାଇୟାର ଜଣେ ପ୍ରବୀଣ ଲେଖିକା ଥିଲେ ଯିଏ ସ୍ୱଦେଶମିତ୍ରାଣ ଖବରକାଗଜରେ ଧାରାବାହିକ କାହାଣୀ ଲେଖିଥିଲେ । ସେ ଅନେକ ଗୁରୁତ୍ୱପୂର୍ଣ୍ଣ କୃତି ଲେଖିଥିଲେ, ଯେଉଁଥିରେ ଅନ୍ତର୍ଭୁକ୍ତ:

 ଗାନ୍ଧୀ ପୁରାଣମ୍: ଏଥିରେ ୨୦୩୪ଟି ଗୀତ ରହିଛି, ଯେଉଁଥିରେ ମହାତ୍ମା ଗାନ୍ଧୀଙ୍କ ଜୀବନ ଓ ଶିକ୍ଷା ବିଷୟରେ ବର୍ଣ୍ଣନା ଥିଲା । ତାଙ୍କର ଗିରଫ ହେବା ଓ କାରାବାସ ପର୍ଯ୍ୟନ୍ତ ଘଟଣାବଳୀ ବର୍ଣ୍ଣନା କରୁଥିବା ପ୍ରଥମ ଦୁଇଟି ଖଣ୍ଡ ଡିସେମ୍ବର ୧୯୨୩ରେ ଏବଂ ଖଦି ଆନ୍ଦୋଳନ ମାଧ୍ୟମରେ ଗାନ୍ଧୀଜୀଙ୍କ ସେବା ବିଷୟରେ ତୃତୀୟ ଓ ଚତୁର୍ଥ ଖଣ୍ଡ ଡିସେମ୍ବର ୧୯୨୫ରେ ପ୍ରକାଶିତ ହୋଇଥିଲା । ବାକି ଚାରୋଟି ଖଣ୍ଡ ୧୯୪୭ ମସିହା ପରେ ପ୍ରକାଶିତ ହୋଇଥିଲା ।
 ତିଲକର ମନମିୟମ: ୪୧୫ଟି ଗୀତକୁ ନେଇ ଗଠିତ ଏହି କୃତିଟି ଭାରତୀୟ ସ୍ୱାଧୀନତା ଆନ୍ଦୋଳନର ଆଉ ଜଣେ ପ୍ରମୁଖ ନେତା ବାଳ ଗଙ୍ଗାଧର ତିଳକଙ୍କ ଜୀବନୀ ଓ ଅବଦାନକୁ ବର୍ଣ୍ଣନା କରେ ।

 ମୃତ୍ୟୁ 
୧୯୫୫ ମସିହାରେ ସେ ମୃତ୍ୟୁବରଣ କରିଥିଲେ ।

 ଆଧାର 

ଶ୍ରେଣୀ:୧୮୭୫ ଜନ୍ମ
ଶ୍ରେଣୀ:୧୯୫୫ ମୃତ୍ୟୁ
ଶ୍ରେଣୀ:ତାମିଲ କବି
ଶ୍ରେଣୀ:ଭାରତୀୟ ନାରୀ କବି
ଶ୍ରେଣୀ:ତାମିଲ ସାମ୍ବାଦିକ
ଶ୍ରେଣୀ:ତାମିଲନାଡ଼ୁର ସ୍ୱାଧୀନତା ସଂଗ୍ରାମୀ
ଶ୍ରେଣୀ:ଭାରତର ସ୍ୱାଧୀନତା ସଂଗ୍ରାମୀ
ଶ୍ରେଣୀ:ଭାରତର ମହିଳା ସ୍ୱାଧୀନତା ସଂଗ୍ରାମୀ